Det tidligere konservative byrådsmedlem, Søren Pflug, har nu så mange sager om problemer med udlejning og tilbagebetaling af depositum, at AKU - Anvisning af Kollegie- og Ungdomsboliger i Aalborg - opfordrer byens mange studerende til at finde andre udlejere. - Vi har masser af dårlige erfaringer med Søren Pflug gennem årene. Og der er meget stor forskel på vores reelle ungdomsboliger og Søren Pflugs "snydeværelser", siger AKUs forretningsfører, Eigil Johansen, til Nordjyske. Advarslen kommer efter, at Thony Axelsen forleden fortalte om sin steddatters problemer med at få depositum tilbage for et lejemål i en ejendom på Mølleparkvej i Aalborg. Tidligere har Lejernes LO været inde i en stribe sager for lejere i det tidligere konservative byrådsmedlem Søren Pflugs ejendom i Louisegade 5 i Aalborg.
AKU i Aalborg advarer studerende mod at leje boliger af tidligere byrådsmedlem Søren Pflug. Det skriver Nordjyske.